text: VitnisburðarKristnilívKirkja og samkomaMentan og SamfelagAndaktBóka- og filmsumrøðurBloggurUng
text: #000000
text: MyndasavnSangir og akkordirTalusavnTilmeldingar til tiltøkKalendariNethandil
text: #000001
text: Heilagi Andin sameinir okkum í Kristi
text: #000002
text: Einaferð kom Jesus í prát við eina kvinnu við Sikars brunn í Sámaria. Tá Jesus setur fingurin á tað eyma punktið í hennara lívi, hevur hon hug at snara prátinum aðrar vegir. Hon vil heldur kjakast um, hvar rættast er at tilbiðja Gud, tí tað vóru jødar og sámariubúgvar ósamdir um. Men Jesus hevur ikki hug at diskutera. Ístaðin sigur hann við hana: “Trúgv tú mær, kvinna, tann stund kemur, tá ið tit hvørki á hesum fjallinum ella í Jerusalem skulu tilbiðja faðirin... tann stund kemur, ja, hon er longu nú komin, tá ið hinir sonnu tilbiðjarar skulu tilbiðja í anda og sannleika; tí at tað eru slíkir tilbiðjarar, faðirin søkir. Gud er andi, og teir, sum tilbiðja hann, eiga at tilbiðja í anda og sannleika” (Jóh 4,21.23-24).
text: #000003
text: Tað er júst tað nýggja, sum Jesus kom við og sum verður sett í gongd á hvítusunnu!
text: #000004
text: Relatiónin til skaparan sjálvan snýr seg nú ikki longur um at hava ein ávísan etniskan uppruna, men um at tilbiðja Gud í anda og sannleika.
text: #000005
text: Hetta kom til sjóndar á hvítusunnu, tá Jesus sendi sín Heilaga Anda yvir ápostlarnar og teir talaðu á mongum ymiskum tungumálum um stórverk Guds (Áps 2,1-11). Allir fremmandu gestirnir í Jerusalem undir hátíðini undraðust stórliga, tí tey hoyrdu brádliga hesar ólærdu galileingar tosa á teirra móðurmáli um Guds frelsuverk í Syni sínum Jesusi Kristi.
text: #000006
text: Er tað nakað, sum skilir menniskju sundur, so er tað, at vit ikki skilja málið hjá hvør øðrum. Um eg einans dugi føroyskt, og eitt nú fari til Russlands ella Kina og har hitti fólk, ið einans duga sítt móðurmál, merki eg eina ósjónliga, men kortini sera ítøkiliga forðing fyri samveru.
text: #000007
text: Men júst hetta mark varð brotið á hvítusunnu! Tí soleiðis vildi Gud sláa rimmarfast, at við Jesusi Kristi er ein kirkja stovnað av øllum fólkasløgum og tungumálum, bæði jødum og okkum heidningum. Tí Jesu frelsuverk – at hann fyrst tók ábyrgdina fyri allar heimsins syndir á seg og doyði í okkara stað, og síðani reis upp og sigraði á deyðanum okkara vegna – tað er tað einasta, sum veruliga kann sameina okkum!
text: #000008
text: Kanska hugsa vit ikki so nógv um Gamla testamenti á hvítusunnu. Men í roynd og veru er hvítusunnan beint tað øvugta av hendingini við Bábelstorninum.
text: #000009
text: Tí tá fólkini tíðliga í heimssøguni ikki vildu fara út um allan heim at búseta seg, sum Gud hevði biðið tey, men heldur vildu setast niður øll á sama stað, og tey enntá vildu demonstrera hetta við at byggja eitt torn, sum rakk heilt upp til himmals. Tá fløkti Gud tungumál teirra, so tey ikki longur skiltu hvør annan, og noyddi tey soleiðis at breiða seg longur út um heimin at búseta seg.
text: #000010
text: (Mynd: Gerd Altmann á Pixabay)
text: #000011
text: Men nú, á hvítusunnu, setti Gud hesa málsligu forðing úr gildi aftur, í øllum førum fyribils. Tí nú var tað komið uppá pláss, sum aftur skuldi savna fólk av øllum heimsins tungumálum! Nú lá leiðin víðopin, til at eisini vit heidningafólk kunnu gerast børn Guds hins alvalda.
text: #000012
text: Longu sama hvítusunnudag var úrslitið av hesi serstøku boðan ápostlanna, at um 3.000 fólk tóku við trúgv á Kristus og vórðu doypt beinan vegin. Og beinan vegin fór Guds Andi við hesum gleðiboðskapi sína sigursferð um heimin, og hevur gjørt tað líka síðani. Soleiðis spreingir Sannleikans Andi við gleðiboðskapinum burtur múrarnar millum fólkasløgini. Tí hetta var og er ein boðskapur, sum skal boðast fyri øllum fólkasløgum og heilt til ytstu endamark á jørðini.
text: #000013
text: Byggir kristna trúgvin brúgv í dag?
text: #000014
text: Men megnar kristna trúgvin veruliga at byggja brúgv millum menniskju, sum annars eru so ymisk og hava so ymiska bakgrund? Vit mugu við sorg ásanna, at kristin mangan hava svikið henda einleika í Kristi og framt mannamun. Tað er til dømis væl kent, at tey flestu kristnu í Týsklandi ikki talaðu at, tá nazistarnir byrjaðu at gera mismun móti jødum. Og at mong hvít kristin í suðurstatunum í USA vardu trælahald, summi enntá við misnýttum bíbliuorðum. Dømini eru mong og ræðandi og skemmandi! Hinvegin eru eisini mong dømi um kristin, sum hava virkað fyri at byggja brúgv og taka burtur mismunir og skilnaðir, eins og Kristus gjørdi. Eitt nú William Wilberforce í Englandi, sum gekk á odda fyri at banna trælahaldi. Dømini eru eisini mong og kveikjandi!
text: #000015
text: Nú tað aftur hevur verið ófriðarligt á markinum millum Gaza og Ísrael, er henda søga óivað eitt viðkomandi dømi. Tað var undir fyrstu sokallaðu intifada’ini í desember í 1988. Nakrir ísraelskir hermenn ganga gjøgnum gøturnar í Betlehem á Vestara Áarbakka, við løddum byrsum, meðan hatsk og óttafull eygnabrá fylgja teimum. Óttin lýsir eisini úr andlitunum á hermonnunum. Palestinarnir víkja undan, har hermenninir koma.
text: #000016
text: Men brádliga gongur ein palestini fram ímóti hermonnunum, sum taka enn fastari um byrsurnar. Men palestinin brosar og fevnir ein av hermonnunum, sum fevnir hann líka fast aftur!
text: #000017
text: Øll hini kenna eitt bland av ótta og undran. Men teir báðir hava fá kvøld frammanundan møtt hvør øðrum undir einum bíbliu- og bønarkvøldi, har messianskir jødar og kristnir palestinar koma saman. Trúgvin á Jesus sameinti teir báðar meira, enn hatrið millum fólk teirra skilti teir!
text: #000018
text: Sjálvur helt eg tað eisini vera talandi, undir eini heimsráðstevnu í USA í 2016 fyri bíbliufeløg úr øllum heiminum, saman við kristnum úr øllum kirkjusamfeløgum og samkomum. Heilt serligt var tað at sita til borðs saman við leiðarunum fyri bæði tað ísraelska og tey bæði palestinsku bíbliufeløgini, sum sínámillum vóru bestu vinir og samstarvsfelagar.
text: #000019
text: Hetta er Heilaga Andans verk! Trúgvin á Kristus savnar. Og felags málið, sum byrjaði á hvítusunnu, er saman at bera gleðiboðskapin um hann víðari til medmenniskju okkara – av øllum fólkasløgum!
text: #000020
text: Ikki tí, teir nógvu natúrligu munirnir okkara millum verða ikki strikaðir, fyri tað um ein hoyrir Jesusi til. Men tvørturum allar hesar munir savnar Guds Andi okkum. So at vit ikki eru eins, men kortini eitt í Kristi.
text: #000021
text: Soleiðis sum vit lesa um tey fyrstu kristnu, at tey ”hildu fast saman um (millum annað) samfelagið” (Áps 2,42). Og “øll tey, sum trúðu, hildu saman og høvdu alt í felagi” (Áps 2,44). Hetta samfelagið er júst brøðralagið millum tey kristnu, sum vit eisini heilsa hvør øðrum við hvønn sunnumorgun.
text: #000022
text: Tí í roynd og veru er bara ein kirkja – Kristi egna kirkja við stóra K.
text: #000023
text: Og hesi kirkju sleppa vit eisini at vera við í, so satt vit eru doypt at hoyra Jesusi til og liva í trúnni á hann!
text: #000024
text: Og so peikar alt hetta fram ímóti tí degi, tá ein óteljandi skari, av øllum fólkasløgum og tungumálum og ættum og tjóðum, úr øllum endum á jørðini, skal lova og prísa honum, sum bar allar syndir heimsins á sínum egnu herðum og bøtti fyri tær við sínum egna lívi og vann okkum ævigt lív í sær.
text: #000026
text: Lov og tøkk og allan heiður skal Gud Faðir, Sonur og Heilagur Andi hava fyri tað, nú og um allar ævir!
text: #000027
text: Ólavur Jacobsen og Carsten Fonsdal Mikkelsen trúboðarar hjá Heimamissiónini vóru við til møtini í Vigeland í vikuskiftinum 23-25. juni. Millum møtini tosaðu teir saman um nakað av tí, sum teir høvdu v...
text: #000029
text: Mong her í Føroyum fylgja spent við norsku frásøgnunum um veking kring Vigeland Bedehus. Tað er hugaligt at hoyra so góð tíðindi, og tað er kanska eyka hugaligt hesaferð. Fyrst og fremst tí, at tað er...
text: #000031
text: Gamalt handrit fortelur um forfall hjá kristindóminum í Føroyum
text: #000032
text: Tú hevur møguliga hoyrt tíðindini um andaligu vekingina á fróðskaparsetrinum Asbury, har ein vanlig gudstænasta endaði við eini framhaldandi lovsangsløtu, har fólk játta sínar syndir, og gleðast um fr...
text: #000035
text: Kirkjuliga Heimamissiónin hevur í mong ár havt ein fastan talvudag í kirkjum okkara. Talvudagurin er vanliga sexagesima sunnudag (sunnudagin fyri føstuinngang), sum í ár er 12. februar. Virksemið hjá ...
text: #000037
text: Hóast nýggja missiónshúsið í Rituvík er dupult so stórt sum tað gamla, so var sum sild í tunnu til vígsluna sunnudagin. Formaðurin í stýrinum í Rituvík, Hjalmar Hansen, formaðurin í Kirkju...
text: #000039